作者:韋應物
標題:題從侄成緒西林精舍書齋
內容:棲身齒多暮，息心君獨少。慕謝始精文，依僧欲觀妙。冽泉前階注，清池北窗照。果藥雜芬敷，松筠疏蒨峭。屢躋幽人境，每肆芳辰眺。採慄玄猿窟，擷芝丹林嶠。紵衣豈寒禦，蔬食非饑療。雖甘巷北單，豈塞青紫耀。郡有優賢榻，朝編貢士詔。欲同朱輪載，勿憚移文誚。